ཉལ་ནས་འདུག་པ་ན་རེ། ཟུག་ཁྱོད་བས་ང་ཆེ་བར་འདུག །ཆོས་ཟབ་མོ་བཀའ་འཆོལ་དུ་བཅུག་པས་དམ་ཚིག་ཉམས་
པའི་སྐྱོན་ཡིན་པས་བཤགས་པ་གྱིས། ཕྱིན་ཆད་ཆོས་ལ་བཀའ་དམ་དུ་གྱིས་གསུངས་ནས་ལྷོ་ནུབ་ཀྱི་མཚམས་སུ་གཤེགས་སོང་ངོ།། དེའི་རྗེས་སུ་ཁང་ཐོག་ན་སྔགས་པ་ལོ་བཅུ་བཞི་ལོན་པ་ཙམ་ཞིག་ན་རེ། ང་
ངོ་ཤེས་སམ་མི་ཤེས་ན་སྒྲུབ་ཆེན་ཤཱཀྱ་རྡོ་རྗེ་བྱ་བ་ཡིན། བུ་ལ་ཟུག་གཟེར་ཆེན་པོ་འདུག་པ་ལྟ་རུ་ཡོང་པ་ཡིན། རིག་འཛིན་བརྒྱུད་པ་རྣམས་སྤྱན་དྲོངས་ལ་གསོལ་བ་ཐོབ། ད་ལྟ་རྩ་རྒྱུས་ཉམས་གྲིབ་ཀྱིས་གང་

འདུག་པས་ཟུག་ཆེ་བ་ཡིན། ད་རྩའི་ཟུག་ཆུང་དུ་འགྲོ་གསུངས་ཏེ་རིག་འཛིན་བརྒྱུད་པའི་གསོལ་འདེབས་བྱས་པས། གསོལ་འདེབས་ཟིན་ཟིན་བཞུགས་འདུག །དེ་ནས་ལྷོ་ནུབ་མཚམས་ལ་འབྲུག་ལ་ཆིབས་ཏེ་
གཤེགས་སོང་ངོ་། །དེ་ནས་ཅུང་ཞིག་བདེའོ། །དེ་ནས་ཚེས་བཅུ་བཞིའི་ནུབ་མོ་ཟུག་གཟེར་ཆེན་པོ་བྱུང་བ་ལ། སྒྲུབ་ཁང་གི་ལྷོ་ནུབ་ཀྱི་བར་སྣང་ལ། སྔགས་པ་དབུ་སྐྲ་སེ་ལོ་ཡོད་པ་ཞིག་སྐུ་སྟོད་བསྟན་ནས་ཆོས་
ལ་བཀའ་དམ་དུ་གྱིས། དབང་དང་ཁྲིད་མ་ཐོབ་པ་ལ་དཔེ་མ་སྟོན། དཔེ་ཅུང་ཟད་འཆོལ་བ་ལ་བཀའ་སྲུང་ཨེ་ཀ་ཛཱ་ཊི་ཡང་རྒྱུད་འཁྲུགས་འདུག་པས། དམ་ཚིག་གི་བཤགས་པ་གྱིས། དེ་ནས་རྩ་ཁམས་ཀྱང་ཅི་
བདེར་འགྲོ། བུའི་སྔས་སྲུང་ལ་འདི་ཞོག་གསུངས་ཏེ། སྲས་མཆོག་གི་ཕུར་པ་ཁྲུ་གང་པ་ཙམ་ཞིག་བཞག་ནས་ནམ་མཁའི་མཐོངས་སུ་གཤེགས་སོ།། ཡང་ཚེས་བཅུ་བདུན་གྱི་ནུབ་མོ་ཟུག་གཟེར་ཆེན་པོ་བྱུང་བ་
ལ༑ རྟ་ནག་པོ་ལ་ཞོན་པ་རྒྱན་བཟང་པོ་བཏགས་པ་ཞིག་བྱུང་ནས། ང་ཤབ་ཀྱི་འབའ་ར་བ་ཡིན། གཏོར་མ་སློང་ཟེར་གཏོར་མ་བཏང་བས། ང་གུ་རུ་པདྨ་འབྱུང་གནས་ཀྱི་དགེ་བསྙེན་ཡིན་ཟེར། ཉིད་གུ་རུའི་ཆོས་
བརྒྱུད་འཛིན་པ་ལ་བར་ཆད་ཀྱི་ཟུག་གཟེར་འདུག་ནས། དེ་ལ་ཕན་པའི་ཐབས་བྱེད་དུ་ཡོང་བ་ཡིན་ཟེར་ནས། པུས་མོ་གཡས་གཡོན་ནས་སྡིག་པ་སྨུག་པོ་ལག་མགོ་ཙམ་རེ་བཏོན་སོང་། ཚ་དབལ་འདིའི་རྭ་ལ་

༄༅། །ཡོང་བ་ཡིན། ན་སྦིར་བ་འདིའི་ལུས་ལས་ཡོང་བ་ཡིན། འཁྱུགས་པ་ནི་རྔ་མ་ལ་ཡོང་བ་ཡིན། ད་ན་བ་ཅུང་དྲག་ཏུ་འགྲོ་ཟེར། བསེ་དོང་དམར་པོ་གཅིག་གི་ནང་དུ་བཅུག་སོང་། དེའི་ནུབ་
ཀྱང་ཅུང་བདེའོ།། དེ་ནས་ཚེས་ཉེར་གཅིག་གི་ནུབ་མོ་བུད་མེད་ཀྱི་གཟུགས་རྒྱན་སྣ་ཚོགས་ཀྱིས་བརྒྱན་པ་འཁོར་མང་པོས་བསྐོར་བ་ཞིག་བྱུང་སྟེ། ངས་སངས་རྒྱས་ཀྱི་བསྟན་པ་མ་རྫོགས་བར་འགྲོ་བའི་དོན་བྱེད་
པའི་ཀླུ་མོ་མཛེས་ལྡན་མ་བྱ་བ་ཡིན། འདི་རྒྱ་གར་རྡོ་རྗེ་གདན་ནས་བླངས་པ་ཡིན་ཟེར། ཤེལ་ལ་འོད་ཁ་དོག་ལྔ་ཡོད་པ་ཞིག་སྙིང་གར་བཞག་པས་ཐིམ་སོང་། གཡས་སུ་མེ་ཏོག་ཨུཏྤལ་སྔོན་པོ་དྲིལ་བུ་ཙམ་ཞིག་
གི་སྟེང་དུ། ཕྱག་ན་རྡོ་རྗེའི་སྐུ་མཁྱིད་གང་བ་ཙམ་བཞག གཡོན་ན་ཨུཏྤལ་སྔོན་པོ་གཅིག་གི་སྟེང་ན་རྡོ་རྗེ་གཞོན་ནུའི་སྐུ་གཅིག་བཞག །དབུས་སུ་པདྨ་དམར་པོ་གཅིག་གི་སྟེང་ན་གུ་རུ་དྲག་པོའི་སྐུ་གཅིག་
བཞག་ནས། ད་སྟེ་ཞག་བདུན་ནས་ན་ཟུག་ཀྱང་དྲག་ཏུ་འགྲོ། ང་ཡང་འོང་གི། ང་འོངས་པའི་རྗེས་ནས་དམ་སྲི་ནག་མོ་གཅིག་བརྫུས་ཀྱིན་བར་ཆད་བྱེད་དུ་ཡོང་གིན་འདུག་པས། ད་ལྟ་བུད་མེད་ཅིག་འོང་གི་
རྡུངས་ཤིག་ཟེར་ནས། ལྷོ་ནུབ་ཏུ་གཤེགས་སོང་ངོ་།། ཉེར་གསུམ་གྱི་ནུབ་མོ་ནམ་མཁའི་མཐོངས་ནས། དབུ་ལ་དར་གྱི་ཐོད་བཅིངས་པ། ན་བཟའ་ཁ་དོག་ལྔ་རུ་མནབས་པ། ཤངས་ཀྱི་རྩེ་ལ་ཨ་དཀར་པོ་

ཐིགས་ལ་ཁད་ཡོད་པ་གཅིག་བྱོན་ནས། ང་བི་མ་མི་ཏྲ་ཡིན། བུ་ཁྱོད་ལུས་ལ་ཟུག་གཟེར་ཆེན་པོ་འདུག་པ་དང་། སེམས་ལ་ཚེ་ཟད་དམ་མནོས་པའི་སྡུག་བསྔལ་ཆེན་པོ་འདུག་ནས་ངས་བསྐྱབ་ཏུ་ཡོང་པ་ཡིན།
དེ་རིག་འཛིན་ཆེན་པོ་ལྔའི་ཚེ་འབྲང་ཡིན་གསུངས་ནས། བྱ་ངང་པའི་སྒོ་ང་ཙམ་ལྔ་བཅུ་ཐམ་པ་ཕྲེང་བ་ལ་བརྒྱུས་པ་ལྟར་མགུལ་ལ་བཅུག་ནས། སྙིང་ཁ་ཡན་ཁེབས་པར་བཞག་ནས། སྤྱི་བོར་བྱོན་ནས་མཉམ་
གཞག་གི་ཕྱག་རྒྱ་མཛད། ཤངས་ཀྱི་རླུང་བུས་པ་ལས། འོད་ཟེར་རྣམ་པ་ལྔ་དྲག་ལ་འཚེར་བ་འཕྲོ་ཡིན་འདུག །སྐུ་སྟོད་ལ་ཕྱག་ལྕག་བརྡེག་གིན་འདུག་པས། ཕྱག་སོར་གྱི་རྩེ་མོ་རྣམས་ནས་ནད་ཀྱི་རྣམ་པ་ཐོན་
འགྲོ་ཡིན་འདུག་གོ། རྩ་ནད་རླུང་ནད་སེལ་བའི་དོན་ཡིན་ནོ། །དེ་ནས་རིག་འཛིན་ཤྲཱི་སིངྷ་ཡིན་ཟེར་བ། དབུ་སྐྲ་བན་མ་རལ་དུ་ཡོད་པ། དབུ་རྒྱན་བསྣམས་པ། རིན་པོ་ཆེའི་ཅོད་པན་དབུ་རྒྱན་རྣམ་ལྔ་བཏགས་
པ༑ རིན་པོ་ཆེ་དུང་གི་སྙན་རྒྱན་ཡོད་པ་ཞིག་གིས་དབང་བསྐུར་གྱིན་འདུག ད་ལྟ་རིག་འཛིན་ཆེན་པོ་ལྔས་དབང་བསྐུར་བྱིན་གྱིས་བརླབས་ནས། བི་མ་ལའི་ཞལ་ནས། ངེད་རིག་འཛིན་རྣམ་པ་ལྔས་དབང་བསྐུར་
བ་འདིས། འཆི་མེད་ཚེའི་དངོས་གྲུབ་ཐོབ་པར་གྱུར་ཅིག ཐ་མ་ཡང་དེང་ནས་མི་ལོ་ལྔ་བཅུ་ཐམ་པ་ཚེ་ལ་དབང་ཐོབ་པར་གྱུར་ཅིག ད་ཁྱོད་སྒྲུབ་པ་དང་མ་བྲལ་བར་གྱིས། ཐ་མ་ཡང་ལོ་གཅིག་སྒྲུབ་པ་ལ་གཡེང་

༄༅། །བ་མེད་པར་གྱིས་ཤིག དེ་ནས་བི་མ་ལ་དང་དངོས་སུ་མཇལ་བ་འགྱུར་རོ། །ཞེས་གསུངས་ཏེ་ཤར་ཕྱོགས་ཀྱི་བར་སྣང་ལ་གཤེགས་སོ།། དེའི་རྗེས་སུ་སྔགས་པ་ལོ་བཅུ་དྲུག་ལོན་པ། དབུ་
ལ་དར་ཐོད་བཅིངས་པ་ཞིག་བྱོན་ནས། ནད་འདི་རྩ་ནད་རླུང་ནད་དུ་འདུག་པ། ད་གཞན་གྱི་སྐྱོན་མེད། རླུང་གིས་ཁེངས་པར་འདུག འདི་ལ་ཕན་པའི་ཐབས་ཤིག་བྱ་ཡི་གསུངས་ནས། ཕྱག་གཉིས་ཀྱི་བར་དུ་
ཐབ་ཐབ་མཛད་པས། རླུང་གི་སྐད་དུ་ཤོབ་ཤོབ་ཟེར་གྱིན་འདུག །དེ་ནས་མཁན་པའི་དུག་གིས་སྦོས་པའི་ནད་ལས་གྲོལ་བར་གྱུར་ཏེ། ང་གཉོས་ནག་རྒྱལ་མཚན་ཡིན་གསུངས་སོ། །བར་སྣང་ལ་གཤེགས་
སོ༑ །དེ་ནས་ཁོ་བོ་ལོ་བཅུ་གཉིས་པ་ལ་མེ་གླང་གི་ལོར་ཐོག་མར་མཇལ་ཞིང་། དད་པ་ཐུན་མོང་མ་ཡིན་པ་སྐྱེས་ནས། རྡོ་རྗེ་ཐོད་ཕྲེང་རྩལ་གྱི་ཆོས་སྒོ་ཕྱེ་ནས་ཐུགས་རྗེས་བཟུང་ངོ་།། སྲས་རྣམ་རྒྱལ་མགོན་པོ་
འཁྲུངས་སོ།། ས་ཕོ་སྟག་གི་ལོ་ཟླ་བཅུ་གཉིས་པའི་ཚེས་བརྒྱད་ཀྱི་ནུབ་རྒྱ་མཁར་གཙུག་ལག་ཁང་དུ་ནམ་ཐོ་རངས་ཐུགས་སྒྲུབ་ཀྱི་ཕྲིན་ལས་གཅིག་བྱས་པས་ཏིང་འཛིན་རྣམ་པ་གསུམ་ལ་ཞུགས་མན་ཆད་རྩེ་
གཅིག་ཏུ་སོང་འདུག་པས། སྤྱན་འདྲེན་དང་། ཕྱག་འཚལ་བ། ཕྱི་མཆོད་འབུལ་བ་ཡན་ཆད་ཚར་བ་དང་ངལ་གསོ་བའི་ངང་ལ་གཉིད་དུ་ཟི་སོང་འདུག་པ་དང་། ལུང་པ་ཡངས་པོར་ཤིང་རྩི་ནགས་ཚལ་ཐོ་རེ་ཡོད་

པའི་དབུས་ན་མཁར་ཆེན་པོ་གཅིག་འདུག་པའི་ནང་དུ་ཕྱིན་པ། མི་གཉིས་འཕྲད་ཉལ་བྱས་པའི་ཡས་མཚམས་ན་མཆོད་པའི་རྫས་དང་ལག་ཆ་མང་པོ་ཐིབས་སེ་འདུག །རྔ་ཆེན་པོ་གཅིག་འདུག་པ་བླངས་ནས་
བརྡུང་གྲབས་བྱས་པས་རྔ་རྡེལ་མི་འདུག་སྟེ། ལག་པས་བརྡུངས་པས་སྒྲ་ཇེ་ཆེ་ལ་སོང་བ་དང་། རླུང་གིས་བཏེགས་པ་ལྟ་བུ་ལ་མཁར་དེའི་སྟེང་དུ་ཐོན། དེ་ནས་ཇེ་མཐོ་ཇེ་མཐོ་ལ་སོང་བས། མཁར་དེའི་རིམ་
པ་རྩེགས་མ་རིམ་པ་མང་པོ་འདུག་པས། ཡང་རྩེ་ནུབ་ཕྱོགས་ཀྱི་རྩེ་མོར་འཐོན་པ་དང་། མཐོང་སྣང་ཐམས་ཅད་སྔོ་ལམ་གྱིས་བྱུང་སྟེ། གཡང་ཟ་མོ་འདུག་པས་ཁྲོ་མོའི་ཆ་བྱད་ལྟ་བུའི་གཟུགས་བྱད་མདོག་སྨུག་
པོ༑ གོས་སྔོན་པོ་གཡང་ལུགས་ཀྱི་ཐབས་སུ་གྱོན་པ་ཅིག་འདུག་པ་ལ། ང་ཕྱོགས་ཐམས་ཅད་དུ་ལྟ་རུ་འགྲོ་བའི་གྲོགས་གྱིས་ཤིག་བྱས་འཇུས་ཕྱིན་པས། བྱང་ཕྱོགས་ན་མཁར་ཆེན་པོ་ཞིག་འདུག་པའི་རྩེ་མོ་ན།
བླ་མ་ལེགས་པ་བ་ཕྲིན་ལས་མཛད་ཀྱིན་བཞུགས་འདུག་པ་ལ་མོས་གུས་དུང་པ་གཅིག་སྐྱེས། ལྷོ་ནུབ་ཀྱི་ཕྱོགས་སུ་ལྟས་པས་ཐང་ཤིང་གི་སྡོང་པོའི་ནགས་སྤྲིན་དུ་འཐིབས་པ་ཙམ་ཐིབས་སེ་འདུག་པ་དེའི་ཕྱོགས་
ནས༑ གུ་རུ་པདྨ་འབྱུང་གནས་བཞུགས་ཀྱིན་ཡོད་བསམ་སྟེ་མོས་གུས་ལྷངས་སྐྱེས་པ་དང་། ཁྲོ་མོའི་གཟུགས་བྱད་དེ་ན་རེ། ཁྱོད་ཡེངས་ན་སྐྱེ་བ་གཉིས་གསུམ་འཇིག་རྟེན་གྱི་ཁམས་སུ་ལུས་ལེན་པར་འདུག་

༄༅། །སྟེ༑ ད་ཁྱོད་ཀྱི་ཤེས་པ་རྩེ་གཅིག་ཏུ་སོང་འདུག་པས། ནགས་འདི་ཡན་འདས་པའི་མཚམས་ན། གུ་རུ་པདྨ་འབྱུང་གནས་གསང་སྔགས་ཀྱི་སྒྲུབ་པ་མཛད་ཀྱིན་ཡོད། ཁྱོད་ཀྱང་མྱུར་དུ་སྒྲུབ་
པའི་གྲལ་དུ་ཆུག་པ་ཡོད་ཀྱིས། ད་རེས་འགྲོ་དོན་གྱི་རྟེན་འབྲེལ་འདུག་པས། ལྷོ་ཕྱོགས་འདི་ན་ཕར་འདོངས་ཟེར་ཏེ་ཕྱིན་པས། ལམ་ནགས་རོང་གཏིང་རིང་བ། །ཆུ་ཤར་ནས་ནུབ་ཏུ་རྒྱུག་པ། སྒྲ་ཆེན་པོ་བྱས་པ་
གཅིག་འདུག་པས། རོང་ནག་པོ་མ་ཀི་འཁོར་བའི་གཡང་ས་ཡིན། ཆུ་མ་ཀི་ཉོན་མོངས་པའི་རྦ་ཀློང་ཡིན། སྐད་མ་ཀི་སྡུག་བསྔལ་གྱི་སྐད་ཡིན་པས། ཁྱོད་ཀྱིས་སྙིང་རྗེ་བསྐྱེད་ལ་ངན་སོང་གི་སེམས་ཅན་མང་
པོ་མཐོ་རིས་སུ་དྲོངས་ཤིག་ཟེར་འདུག །རོང་དེའི་སྟེང་ནས་ཕར་ནམ་མཁའ་ལ་ཡུད་ཀྱིས་བྱོན། དེའི་ཕ་རོལ་ན་ཡང་། རི་ལ་ནགས་ཚལ་ཐོ་རེ་སྐྱེས་པ་ཞིག་འདུག་པ་ན་ཕར་བྱ་རྒོད་ནམ་མཁའ་ལ་ལྡིང་བ་ལྟར་
ཕྱིན་པས། ས་ཕྱོགས་དེ་ན་གནོད་སྦྱིན་གྱི་གཟུགས་མང་པོ་རོང་ངེ་འདུག་པ། བུད་མེད་དེས་བེར་ཁ་རིང་སོད་ཀྱིས་ཕར་ཚུར་བསལ་ནས་ལམ་བདེ་བར་བྱས་ནས་ཕྱིན་པས། ཡང་རི་སྒང་བུ་ཞིག་གི་སྟེང་དུ།
གསེར་གྱི་ཁྲི་ཀློག་ཁྲི་ལྟ་བུ་ཞིག་འདུག་པའི་སྟེང་དུ། བདག་གཞན་ནས་འདི་སྐད་ཟེར་རོ།། བུ་ཁྱོད་རི་འདིའི་སྟེང་དུ་ལོ་འགའ་སྡོད་གསང་བ་བླ་ན་མེད་པའི་ཆོས་ཀྱི་ཞལ་ཕྱེ་ཞིག བསགས་པའི་གང་ཟག་བདུན་

ཡོང་༑ ལས་འཕྲོ་ཡོད་པ་ཉིས་བརྒྱ་ཡོང་། དེ་རྣམས་ཀྱི་འགྲོ་དོན་བྱས་པས། མ་འོངས་པའི་སེམས་ཅན་འབུམ་ཕྲག་བདུན་གྲོལ་བར་འགྱུར་རོ།། ཁྱོད་བརྩོན་འགྲུས་ཆེ་ན་ལུས་མི་འབོར་བར་འདུག །གལ་ཏེ་
ལུས་བོར་ཀྱང་ཨུ་རྒྱན་པདྨའི་སྤྱན་ལམ་དུ་ཕྱིན་ཏེ། ལུང་བསྟན་པའི་མན་ངག་ཞུས་ནས། སྟེང་གི་ཕྱོགས་འཁོར་བ་ཟིལ་གྱིས་གནོན་པའི་གནས། ཡེ་ཤེས་འོད་ལྔའི་གཞལ་ཡས་ཁང་དུ་གཤེགས་སོ།། དེའི་དུས་
སུ་སྐྱེལ་མ་ལ་ང་ཡོང་། ང་ནི་ཁྲོ་བོ་བཀའ་སྲུང་མའོ།། ཟེར་འདུག་པ་དང་། གཉིད་སད་པ་དང་ནམ་ལངས་པ་དུས་མཉམ་ལ་བྱུང་ངོ་།། དེ་ནས་ལྕགས་མོ་སྦྲུལ་གྱི་ལོ་དབྱར་ཁ་སེ་སྟོན་ཐུགས་རྗེ་རྒྱལ་མཚན་གྱིས་
གཙོ་མཛད་པའི་མཆེད་ལྕམ་བཅོ་ལྔ་ཙམ་ཞིག་ཀུན་ཏུ་བཟང་པོ་དགོངས་པ་ཟང་ཐལ་གྱི་ཁྲིད་ཤིན་ཏུ་རྒྱས་ཤིང་ཤིན་ཏུ་ཟབ་པ་གཅིག་སྣང་ཞིང་ཁྱད་པར་བདག་ལ་མན་ངག་བསམ་གྱིས་མི་ཁྱབ་པ་ཞིག་གནང་ནས།
རྒྱུད་ཡོངས་སུ་སྨིན་པར་མཛད་དོ།། དེའི་དགེ་འདུན་སྟག་རྩེར་སྤྱན་དྲངས་ཏེ་ཆོས་དབང་མང་པོ་གནང། དེ་ནས་གདུལ་བྱ་གཞན་ངོར་སྐུ་སྟོད་ལ་དབུགས་འཁྲུགས་རྣམ་པའི་བསྙུན་གཞི་ཐུ་མོ་ཞིག་བྱུང་སྟེ། དེ་བུ་
སློབ་དང་ཡོན་བདག་རྣམས་ཀྱི་སྐུ་རིན་དང་གསོལ་སྨན་རྣམ་པ་མང་པོ་བགྱིས། རིན་པོ་ཆེས་རང་གི་གསང་བ་རྨད་བྱུང་གི་ཐུགས་དམ་མཛད་ཀྱང་། བསྙུན་པ་ལྗི་རུ་སོང་སྟེ། སྙིང་བྱང་བདུན་པ་ལས། སྦྱོང་བྱེད་

༄༅། །མྱོང་བྱེད་གང་རུང་གི༔ ལས་ཀྱི་ལྷག་རོ་དེ་ཟད་ནས༔ སྐྱེ་བ་འདི་ཡི་ཕྱི་མ་ལ༔ སྤྱན་རས་གཟིགས་དང་ཐོད་ཕྲེང་རྩལ༔ སྐྱེས་བུ་ཁྱོད་ཀྱི་རིག་པ་གསུམ༔ དབྱེར་མེད་ཕྲིན་ལས་སྟོབས་
ཆེན་འགྲུབ༔ ཅེས་གསུངས་སོ།། ལུང་བསྟན་བྱིན་ཅིག་ནས། སྐུ་སྐྱེ་བ་གཅིག་གིས་གཉིས་བླངས་ནས༔ ལྷོ་བོད་ཀྱི་མཚམས་སུ་འགྲོ་དོན་མཛད༔ དེ་ནས་སྐུ་ལུས་མ་བོར་བར་པདྨ་འོད་ཀྱི་གཞལ་ཡས་སུ་
གཤེགས་ནས་གུ་རུའི་ཐུགས་ཀར་ཐིམ་སྟེ༔ ཕྲིན་ལས་སྟོབས་ཆེན་མཛད་པར་གསུངས་ནའང། འབྲས་མོ་གཤོངས་སུ་བྱོན་དུས་ནགས་རོང་སོགས་ལམ་ལ་དཀའ་སྤྱད་དྲག་པོ་མཛད་པས། གཏི་མུག་གི་ལྷག་
རོ་དག་པའི་རྟགས་བརྒྱད་ཅུ་རྩ་བཞི་བྱུང་སྟེ། སྙན་བརྒྱུད་ཐོ་བྱང་ལས། སྦྱོང་བྱེད་མྱོང་བྱེད་གང་རུང་གི༔ ལས་ཀྱི་ལྷག་རོ་དེ་ཟད་ནས༔ ཞེས་གསུངས་སོ།། དེ་ནས་སྙིང་ཏིག་རྣམ་གཉིས་དང་། ཆོས་ཉིད་
མངོན་སུམ་ཐུགས་ཉམས་སུ་བཞེས་པས། སྣང་བཞིའི་ནང་ནས་ཡེ་ཤེས་རྒྱས་པའི་སྣང་བར་དབང་ཐོབ་པའི་ཞལ་ལྟ་མང་པོ་ཡོད་དེ་སྨྲ་རུ་མ་བཏུབ་བོ།། གང་ལྟར་འདི་ནས་གཤེགས་མ་ཐག །ཨུ་རྒྱན་པདྨའི་དྲུང་
དུ་ཞལ་གདམས་ཟབ་མོ་ཞུས་ནས་ལོངས་སྐུའི་ཞིང་ཁམས་སུ་གཤེགས་པ་ངེས་པ་ཡིན་པས། གསོལ་བ་འདེབས་པ་དང་མོས་གུས་བྱེད་པ་རྣམས་དེར་གྱིས་ཤིག །བྱིན་རླབས་དང་ཐུགས་རྗེ་གཞན་བས་བདུན་

འགྱུར་བས་མྱུར་ཞིང་ཆེ་བར་གསུངས་སོ།། ཞིབ་ཏུ་ལུང་བསྟན་དང་ཞལ་བྱང་རྣམས་ལ་ལྟས་པས་རྟོགས་པར་འགྱུར་རོ།། ཚུལ་འདི་ནི་ལྷ་བྲག་རྙིང་གཏེར་འདི་ནས་བྱོན་པའི་ལུང་བསྟན་ཞལ་བྱང་སྙིང་བྱང་ཐེམ་
བྱང་སོགས་དང་། གཡག་སྙིང་རོང་གི་གཏེར་ཡེ་ཤེས་ཁྱུང་གྲགས་ཀྱིས་བཏོན་པ་དང་། ལྷ་མཚོའི་གཏེར་ཡུང་པོ་དཔལ་རྒྱལ་མཚན་གྱིས་བཏོན་པ་དང་། གཞན་ཡང་རྫོགས་ཆེན་གཏད་རྒྱ་དང་། ལུང་བྱང་ཡེ་
ཤེས་ཐུགས་ཀྱི་ལྡེ་མིག་སོགས་ནས་གསུངས་པ་དང་། རང་ཉིད་ཀྱིས་ཡུན་རིང་བསྟེན་ནས་མཐོང་བ་དང་། རིན་པོ་ཆེ་བ་རང་གི་གསུང་རྒྱུན་དང་། མཆེད་པོ་གོང་མ་རྣམས་ལས་ཐོས་པ་མ་གཏོགས་པ། རང་བཟོ་དང་
སྒྲོ་སྐུར་ནི་ཚིག་ཙམ་ཡང་སྤངས་ཏེ་བླུན་པོས་ཀྱང་བལྟས་པ་ཙམ་གྱིས་རྟོགས་པ་འདི་གསལ་བར་བཀོད་པ་ཡིན་ནོ།། ཁྱོད་ཀྱི་རྣམ་ཐར་རྒྱ་ཆེའི་ལྷ་ལམ་ལས། །རགས་བསྡུས་གསལ་བ་ཉི་མའི་འོད་ཟེར་འདི། །
སྐུར་འདེབས་འབྱུང་པོའི་བྱ་ཚོགས་ལྡོག་བྱེད་ཅིང་། །ལོག་ལྟའི་མུན་སྟུག་རབ་ཏུ་གསལ་བྱས་ཏེ། །མོས་འདོད་བློ་ཡི་པདྨོ་ཁ་འབྱེད་ཅིང། །བྱིན་རླབས་ཟེའུ་འབྲུ་རབ་ཏུ་གསལ་གྱུར་ཅིག །བདག་གི་སྐྱེ་བ་འདི་
དང་གཞན་རྣམས་སུ། །མཚན་ལྡན་བླ་མའི་ཐུགས་རྗེས་རྗེས་བཟུང་ནས། །རྣམ་ཐར་ཟབ་མོ་ཐོས་ཤིང་ཡིད་ཆེས་ཏེ། །མོས་གུས་དད་པས་ཞབས་པད་རབ་བརྟན་ནས། །གསུང་གི་བདུད་རྩིས་བདག་རྒྱུད་སྨིན་བྱས་ཏེ། །

༄༅། །སྐུ་ལྔ་ལྷུན་གྲུབ་གོ་འཕང་རབ་བརྙེས་ནས། །བྱེ་བ་ཕྲག་བརྒྱའི་སྤྲུལ་པ་ཇི་སྙེད་པ། །སྐད་ཅིག་རེ་རེས་ཟད་ཅིང་སྟོང་བྱེད་
པ༑ །ནུས་མཐུ་ཐོགས་པ་མེད་པ་འབྱུང་བར་ཤོག །ཅེས་པ་ཨུ་རྒྱན་གྱི་མཁན་པོ་པདྨ་འབྱུང་གནས་ཀྱི་ཞལ་སྐྱིན། སྤྲུལ་པའི་སྐུ་རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན་
ཞེས་པ་མཚན་ཡོངས་སུ་གྲགས་པ་དེ་ཉིད་ཀྱི་རྣམ་ཐར་ཆེ་ལོང་ཙམ་འདི་གོ་དཀའི་སྡེབ་་་་སྦྱོར་སྤངས་ཏེ། བླུན་པོ་རྣམས་ཀྱིས་གསལ་བར་གོ་བའི་ཕྱིར་གསལ་པོར་བཀོད་པའི་རྣམ་
ཐར་ཉི་མའི་འོད་ཟེར་ཞེས་བྱ་བ་སློབ་མ་ཐ་ཆུང་སྙོམས་ལས་པ་སུརྻ་བྷ་དྲས་དཔལ་རྒྱ་་་་་མཁར་གྱི་དབེན་གནས་སུ་བཀོད་པ་རྫོགས་སོ། །སརྦ་མངྒ་ལམ། བཀྲ་ཤིས།།
༄། འོད་གསལ་མི་འགྱུར་རྡོ་རྗེ་ཆེ།